ด่วน #ศาลล้มละลาย ปัดตกข้อเสนอ 'คลัง' ยื่นแก้แผนฟื้นฟู #การบินไทย ตั้ง 2 ผู้บริหารแผนเพิ่ม

“ศาลล้มละลายกลาง” ปัดตกข้อเสนอกระทรวงการคลัง หลังยื่นขอแก้ไขแผนฟื้นฟู ตั้ง 2 ตัวแทนผู้บริหารแผนเพิ่ม ชี้ปัจจุบัน “การบินไทย” ดำเนินธุรกิจตามกระบวนการฟื้นฟูประสบผลดีอยู่แล้ว จึงไม่มีความจำเป็นต้องตั้งผู้บริหารเพิ่มเติม

แหล่งข่าวจากคณะกรรมการเจ้าหนี้บริษัท การบินไทย จำกัด (มหาชน) เปิดเผยกับ “กรุงเทพธุรกิจ” โดยระบุว่า วันนี้ (21 ม.ค.) ศาลล้มละลายกลาง นัดฟังคำสั่งเกี่ยวกับข้อเสนอขอแก้ไขแผนฟื้นฟูกิจการของการบินไทย ซึ่งได้รับความเห็นชอบจากที่ประชุมเจ้าหนี้ เมื่อวันที่ 29 พ.ย.2567 และต่อมาได้มีการนัดไต่สวนเมื่อวันที่ 12 ธ.ค.2567 เนื่องจากเจ้าหนี้ได้ยื่นคำร้องคัดค้านมติที่ประชุมเจ้าหนี้แก้ไขแผนฟื้นฟูกิจการ

อย่างไรก็ดี ศาลล้มละลายกลางได้พิจารณาและมีคำตัดสินให้การบินไทยดำเนินการแก้ไขแผนฟื้นฟูในแผน 1 และ 2 เนื่องจากมองว่าเป็นอำนาจของผู้บริหารแผนที่สามารถดำเนินการได้เอง ขณะที่แผน 3 ซึ่งเป็นแผนที่กระทรวงการคลังเสนอเพิ่มผู้บริหารแผน 2 คน ประเด็นนี้ศาลล้มละลายกลางไม่เห็นชอบ เนื่องจากพิจารณาว่าการบินไทยดำเนินธุรกิจตามกระบวนการฟื้นฟูประสบผลดีอยู่แล้ว จึงไม่มีความจำเป็นต้องตั้งผู้บริหารเพิ่มเติม

สำหรับแผนฟื้นฟูที่ศาลล้มละลายกลางตัดสินจำนวน 3 ฉบับ ประกอบด้วย

1.วาระขอลดมูลค่าหุ้นที่ตราไว้ (Par Value) เพื่อล้างผลขาดทุนสะสมหลักทรัพย์ที่มีประมาณ 60,000 ล้านบาท

2.วาระขอพิจารณาชำระหนี้แก่เจ้าหนี้ตามแผนฟื้นฟู โดยการบินไทยจะเสนอชำระหนี้แก่เจ้าหนี้ก่อนกำหนด เป็นจำนวนเงินไม่น้อยกว่าจำนวนเงินปันผลที่จะมีการเสนอจ่ายให้แก่ผู้ถือหุ้นในครั้งนั้นๆ

3.วาระขอพิจารณาเพิ่มผู้บริหารแผนฟื้นฟู 2 ราย ประกอบด้วย นายปัญญา ชูพานิช ผู้อำนวยการสำนักงานนโยบาย และแผนการขนส่ง และจราจร กระทรวงคมนาคม และนายพลจักร นิ่มวัฒนา รองผู้อำนวยการสำนักงานคณะกรรมการนโยบายรัฐวิสาหกิจ กระทรวงการคลัง

อ่านต่อ:#กรุงเทพธุรกิจ #InsightforOpportunities #กรุงเทพธุรกิจEconomic
#ศาลล้มละลาย #การบินไทย